Závery poroty

Porota konštatuje, že súťaž podnietila školy k práci s hlinou, ako špecifickým materiálom a keramikou, ako technikou, ku ktorým nie každá z nich má výtvarne vhodné podmienky. Oceňuje tiež citlivý prístup pedagógov v motivácii detí k téme, dôsledkom čoho bol ich voľný autentický prejav.

Samotná téma, blízka fantazijnému svetu detí, osobitne v čase Vianoc, odkryla a stimulovala v nich prirodzený kreatívny potenciál a imagináciu.

Práve preto, že ide o spontánny prejav, nezaregistrovali sme markantné rozdiely po stránke remeselného zvládnutia techniky.

Treba tiež konštatovať, že vyššiu úroveň výtvarného a technického zvládnutia si vyžadovali práce finalizované prostredníctvom povrchovej farebnej úpravy.

Bolo ňou či už odporúčané glazovanie, alebo náhradné techniky – najmä kolorovanie akrylovými farbami, čo však nie je vždy prínosom z estetického hľadiska.

Je potešiteľné, že napriek jednotne zadanej téme sa v množstve prác objavuje individuálna variabilita ich stvárnenia.

V celkovom prístupe ku keramickému materiálu sa v zásade vyskytli dve polohy – reliéf a trojrozmerná plastika, ktorú považujeme za náročnejšiu.

V závere porota mimoriadne oceňuje zo strany vyhlasovateľa súťaže, ktorým je Centrum voľného času Prievidza, práve voľbu hliny, ako materiálu súťažných prác, teda materiálu, ktorý má výsostne arteterapeutické – liečivé účinky na tých , ktorí s ním pracujú, najmä na ich psychomotorické zručnosti, relax a psychickú pohodu.

Predseda poroty: Rastislav Haronik, výtvarník a keramikár

Členovia poroty: Mgr. Amália Lomnická, kurátorka výstav

 Mária Michalíková